[pic] | EURÓPAI BIZOTTSÁG |

Brüsszel, 2010.11.23.

COM(2010) 685 végleges

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2010. május 17-i intézményközi megállapodás 28. pontja alapján történő igénybevételéről (Hollandia „EGF/2010/012 NL/Noord Holland ICT” referenciaszámú kérelme)

INDOKOLÁS

A költségvetési fegyelemről és a pénzgazdálkodás hatékonyságáról és eredményességéről szóló, az Európai Parlament, a Tanács és a Bizottság között létrejött, 2006. május 17-i intézményközi megállapodás[1] 28. pontja a pénzügyi keret vonatkozó fejezeteinek felső korlátain felül, egy rugalmassági mechanizmus révén, legfeljebb évi 500 millió EUR erejéig lehetővé teszi az Európai Globalizációs Alkalmazkodási Alap (a továbbiakban: EGAA) igénybevételét.

Az EGAA-ból érkező hozzájárulásokra vonatkozó szabályokat az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendelet[2] tartalmazza.

2010. április 8-án Hollandia Noord Holland (NL32) NUTS II. szintű régiójában a NACE Rev. 2. rendszer szerinti 46. ágazatban („Nagykereskedelem, kivéve: jármű, motorkerékpár”)[3] működő két vállalatnál történt elbocsátásokat követően „EGF/2010/012 NL/Noord Holland” referenciaszámmal kérelmet nyújtott be az EGAA-ból igénybe vehető pénzügyi hozzájárulás iránt.

A kérelem alapos vizsgálata után a Bizottság az 1927/2006/EK rendelet 10. cikke alapján megállapította, hogy a pénzügyi hozzájárulásnak a rendeletben megállapított feltételei teljesülnek.

A KÉRELEM ÖSSZEFOGLALÁSA ÉS ELEMZÉS

Főbb adatok: |

EGAA-referenciaszám | EGF/2010/012 |

Tagállam | Hollandia |

2. cikk | b) |

Érintett vállalatok | 2 |

NUTS II régió | Noord Holland (NL32) |

NACE Rev. 2. ágazat | 46. („Nagykereskedelem (kivéve: jármű, motorkerékpár)”) |

Referencia-időszak | 2009.05.01–2010.01.31. |

A személyre szabott szolgáltatások kezdetének időpontja | 2009.05.01. |

A kérelem benyújtásának időpontja | 2010.04.08. |

A referencia-időszakban történt elbocsátások száma | 613 |

A támogatásra jogosult elbocsátott munkavállalók száma | 613 |

A személyre szabott szolgáltatásokhoz kapcsolódó kiadások (EUR) | 3 776 693 |

Az EGAA végrehajtásához kapcsolódó kiadások[4] (EUR) | 157 362 |

Az EGAA végrehajtásához kapcsolódó kiadások (%) | 4 |

Teljes költségvetés (EUR) | 3 934 055 |

EGAA-hozzájárulás EUR-ban (65 %) | 2 557 135 |

1. A kérelmet 2010. április 8-án nyújtották be a Bizottságnak, és 2010. augusztus 5-ig további információkkal egészítették ki.

2. A kérelem az 1927/2006/EK rendelet 2. cikkének b) pontja szerint eleget tesz az EGAA igénybevételéhez szükséges feltételeknek, és benyújtása a rendelet 5. cikkében említett 10 hetes határidőn belül megtörtént.

Az elbocsátások és a világkereskedelemben a globalizáció hatására bekövetkezett fő strukturális változások, illetve a globális pénzügyi és gazdasági válság közötti kapcsolat

3. Az elbocsátások és a globális pénzügyi és gazdasági válság közötti kapcsolat bizonyítása érdekében Hollandia azzal érvel, hogy a válság hátrányosan érintette az információs és kommunikációs technológiai (ikt) ágazatot, különösen a hardverfejlesztéssel és -értékesítéssel foglalkozó vállalatokat. A kérelmező arra hivatkozott, hogy Hollandiában jelentősen visszaesett az Ernst & Young által kifejlesztett ikt-mutató[5], amely a 2008 augusztusában elért 160-as értékről 2009 áprilisára 30-ra zuhant. Ez a mutató az ikt-ágazatban a konjunktúraciklussal, kiadásokkal és költségvetés-készítéssel kapcsolatos kutatások főbb eredményeit foglalja össze. A kérelemben idézett világszintű adatok azt mutatják, hogy Nyugat-Európában 2009-ben az ikt-piac kisebb mértékben növekedett, mint az előző években: a növekedés mértéke 2007-ben 2,7 %, 2008-ban 2 %, 2009-ben pedig 1,2 % volt.

4. A holland hatóságok rámutattak arra, hogy a globális pénzügyi és gazdasági válság következtében a kérelemben említett két vállalat forgalma 2009-ben jelentősen csökkent: a Getronics esetében a csökkenés 25 % volt, míg a HP-nál a személyi számítógépek divízió esetében 17 %-ot, a nyomtatási divízió esetében pedig 19 %-ot ért el.

5. Hollandia további érvként azt hozta fel, hogy az ikt-ágazatban a globális pénzügyi és gazdasági válság által a foglalkoztatásra gyakorolt negatív hatást tovább súlyosbították a globális ikt-piac szerkezeti változásai, különösen a termelés Kínába és Indiába történő áthelyezése. 1996-ban az OECD[6]-országok piaci részesedése az ikt-technológiák összforgalmából 88 % volt; 2006-ra ez az arány 56 %-ra csökkent.

Az elbocsátások számának igazolása és a 2. cikk b) pontjában foglalt kritériumok teljesítése

6. Hollandia e kérelmet az 1927/2006/EK rendelet 2. cikkének b) pontjában említett beavatkozási kritérium alapján nyújtotta be, amely szerint az alapból akkor lehet támogatást nyújtani, ha egy kilenchónapos időszak alatt egy tagállamnak egyetlen vagy két egymással határos NUTS II. szintű régiójában, ugyanabban a NACE Rev. 2. rendszer szerinti ágazatban működő vállalatoktól legalább 500 munkavállalót elbocsátanak.

7. A kérelem arra hivatkozik, hogy a 2009. május 1-jétől 2010. január 31-ig terjedő kilenchónapos referencia-időszakban, Hollandia Noord Holland (NL32) NUTS II. szintű régiójában 613 személyt bocsátottak el két, a NACE Rev. 2. rendszer szerinti 46. ágazatban („Nagykereskedelem, kivéve: jármű, motorkerékpár”) működő vállalattól. Valamennyi elbocsátást az 1927/2006/EK rendelet 2. cikke (2) bekezdésének első francia bekezdése alapján vették számításba.

Az elbocsátások előre nem látható jellegének bizonyítása

8. A holland hatóságok azzal érveltek, hogy 2008 közepéig az ikt-piac hozzávetőleg jól teljesített: mind az ikt-vállalatoknak, mind a fogyasztói piacaiknak növekedésre volt kilátása. Ennek köszönhetően az ágazat ellensúlyozni tudta a világkereskedelemben bekövetkezett változások hatását. A gazdasági és pénzügyi válság eredményeként hirtelen és előre nem látható módon csökkentek az ikt-árukkal kapcsolatos beruházási költségvetések, és ennek következtében jelentősen visszaesett az ikt-vállalatok forgalma.

Az elbocsátó vállalatok és a támogatásra jogosult munkavállalók meghatározása

9. A kérelem összesen 613 fő elbocsátását említi, akik mind támogatásra jogosultak, a következő két vállalatnál:

A vállalatok és az elbocsátott személyek száma |

Getronics | 371 | HP | 242 |

Vállalatok összesen: 2 | Összes elbocsátás: 613 |

10. A támogatásra jogosult munkavállalók megoszlása a következő:

Kategória | Szám | Százalék |

Férfiak | 398 | 64,9 |

Nők | 215 | 35,1 |

EU-állampolgárok | 576 | 94,0 |

Nem EU-állampolgárok | 37 | 6,0 |

15–24 év közöttiek | 110 | 17,9 |

25–54 év közöttiek | 338 | 55,1 |

55–64 év közöttiek | 153 | 25,0 |

65 évesnél idősebbek | 12 | 2,0 |

A fenti kategóriákban 24 olyan munkavállaló szerepel (3,9 %), akik tartós egészségügyi problémával küzdenek vagy fogyatékkal élnek.

11. A foglalkozási csoportok szerinti megoszlás a következő:

Kategória | Szám | Százalék |

Vezetők | 31 | 5,1 |

Felsőfokú képzettséget igénylő foglalkozások | 275 | 44,9 |

Technikusok | 215 | 35,0 |

Irodai foglalkozások | 61 | 9,9 |

Szolgáltatási és értékesítési foglalkozások | 31 | 5,1 |

12. Az 1927/2006/EK rendelet 7. cikkének megfelelően Hollandia megerősíti, hogy az EGAA végrehajtásának különböző szakaszaiban és különösen az EGAA-hoz való hozzáférésben mind jelenleg, mind a jövőben a nők és a férfiak egyenlőségét szem előtt tartó és diszkriminációellenes politikát alkalmaz és fog is alkalmazni.

Az érintett terület, valamint az ott működő hatóságok és érdekelt felek bemutatása

13. Az elbocsátások Noord Holland (NL32) NUTS II. szintű régiót érintik. Ebben a régióban nagy az ikt-vállalatok koncentrációja.

14. Az illetékes hatóság a holland szociális és munkaügyi minisztérium, valamint az ikt-ágazat munkaerő-piaci kérdéseivel foglalkozó központ (CA „Centrum Arbeidsmarktvraagstukken” -ICT). További érdekelt felek az ICT-Office (munkaadói szervezet); az FNV Bondgenoten szakszervezet; a CNV Dienstenbond szakszervezet; a De Unie szakszervezet; az UWV (Uitvoeringsinstituut WerknemersVerzekeringen) WERKbedrijf, azaz a munkavállalói juttatások rendszereivel foglalkozó intézet; Amszterdam önkormányzata; Amszterdam regionális képzési központja; Midden Nederland regionális képzési központja; az Avans Hogeschool egyetem és a munkavállalók ismételt munkába állását segítő irodák.

Az elbocsátások várható hatása a helyi, a regionális és az országos foglalkoztatásra

15. A létszámcsökkentést végző vállalatok Amszterdamban és Amstelveenben találhatók; mindkét város ugyanahhoz a munkaerő-piaci és gazdasági egységhez, a Randstadhoz tartozik. Hollandia hangsúlyozza, hogy a kérelemben említett két vállalatnál történt elbocsátások tovább súlyosbítják a Noord Holland tartományban kialakult foglalkoztatási helyzetet, amely a globális pénzügyi és gazdasági válság következtében már egyébként is romlott.

16. 2008-ban Noord Holland tartomány aktív lakosságából a munkanélküliek száma elérte a 48 500-at, 2009-ben pedig a globális gazdasági és pénzügyi válság következtében ez a számadat 20 000-rel 68 300-ra emelkedett. Az aktív lakosságból a legnagyobb számban Amszterdam tágabb körzetében vannak munka nélkül: számuk 2008-ban 19 000, 2009-ben pedig 24 500 volt.

17. Noord Holland tartományt ezenkívül a grafikai ágazatban történt elbocsátások is sújtják, amelyekre az 58. ágazatot érintő „EGF/2009/024 NL/Noord Holland és Zuid Holland” kérelem és a 18. ágazatot érintő „EGF/2009/026 NL/Noord Holland és Utrecht” kérelem vonatkozik.

A finanszírozásra javasolt, személyre szabott szolgáltatások összehangolt csomagja és annak tételes bontásban meghatározott, becsült költségei, valamint a strukturális alapok által támogatott intézkedésekkel mutatott kiegészítő jelleg

18. Az alábbiakban a javasolt intézkedéstípusok felsorolása következik; ezek az intézkedéstípusok összehangolt csomagot képeznek, amely a munkavállalók munkaerőpiacra történő visszailleszkedését célzó, személyre szabott szolgáltatásokból áll:

19. Tanácsadás és új munkahely kereséséhez nyújtott támogatás : ez egy testre szabott, egyéni program kidolgozását jelenti, amely annak megkönnyítésére szolgál, hogy a munkavállaló ismét aktív munkaviszonyt létesítsen.

20. Mobilitási központok : ez mobilitási központok létesítését jelenti, amelyek aktív támogatást nyújtanak az elbocsátott munkavállalóknak: mind belső, mind külső oktatók révén, személyi számítógépek rendelkezésre bocsátásával segítik az állások megpályázását és a képzési lehetőségek igénybe vételét, valamint az állásajánlatok áttekintését.

21. Az újbóli elhelyezkedés esélyének javítása (outplacement) : ennek keretében az elbocsátott munkavállalók személyes figyelmet és támogatást kapnak pályamódosításuk és a munkaerőpiacon folytatott keresésük során.

22. Állások megpályázásával kapcsolatos képzés : ide tartozik a szakmai önéletrajz és a motivációs levél megírásához nyújtott segítség, valamint a felvételi beszélgetésekre és a bemutatkozásra való felkészítés. A cél a munkavállalók felkészítése és végigkísérése a pályázási folyamaton.

23. Képzés : ide olyan képzési intézkedések tartoznak, melyek célja az elbocsátott munkavállalók foglalkoztathatóságának növelése. Az adott munkavállaló helyzetétől függően a képzés lehet szakképzés, meghatározott készségek és képességek fejlesztése, valamint gyakorlati képzés.

24. A foglalkoztathatóság felmérése : ennek célja az elbocsátott munkavállalók érdeklődési körének és preferenciáinak meghatározása, valamint azoknak a területeknek az értékelése, ahol tudásuk naprakész, illetve azoké, ahol további képzést igényelnek.

25. A kérelemben az 1927/2006/EK rendelet 3. cikke szerint feltüntetett, az EGAA végrehajtásához kapcsolódó kiadások irányítási, valamint ellenőrzési tevékenységeket takarnak.

26. A holland hatóságok által ismertetett, személyre szabott szolgáltatások az 1927/2006/EK rendelet 3. cikkében meghatározott támogatható tevékenységek közé sorolható aktív munkaerő-piaci intézkedéseknek minősülnek. A holland hatóságok e szolgáltatások összköltségét 3 776 693 EUR-ra, az EGAA végrehajtásához kapcsolódó kiadásokat pedig 157 362 EUR-ra (az összköltség 4 %-ára) becsülik. Az EGAA-ból igényelt teljes hozzájárulás összege 2 557 135 EUR (az összköltségek 65 %-a).

Intézkedések | A támogatásra jogosult munkavállalók becsült száma | Becsült költségek (egy támogatásra jogosult munkavállalóra) (EUR) | Teljes költség (EGAA és nemzeti társfinanszírozás) (EUR) |

Személyre szabott szolgáltatások (az 1927/2006/EK rendelet 3. cikkének első bekezdése) |

Tanácsadás és új munkahely kereséséhez nyújtott támogatás (coaching van werk naar werk/begeleiding) | 613 | 760,13 | 465 959,69 |

Mobilitási központok (mobility centres opzet) | 613 | 119,45 | 73 222,85 |

Az újbóli elhelyezkedés esélyének javítása (outplacement) | 613 | 4 940,85 | 3 028 741,05 |

Állások megpályázásával kapcsolatos képzés (sollicitatietraining) | 50 | 271,48 | 13 574,00 |

Képzés (educatie) | 223 | 814,43 | 181 617,89 |

A foglalkoztathatóság felmérése | 50 | 271,56 | 13 578,00 |

Az összes személyre szabott szolgáltatás részösszege | 3 776 693 |

Az EGAA által támogatott intézkedések végrehajtásához kapcsolódó kiadások (az 1927/2006/EK rendelet 3. cikkének harmadik bekezdése) |

Irányítás | 39 340 |

Tájékoztatás és népszerűsítés | 39 341 |

Ellenőrzési tevékenységek | 78 681 |

Az EGAA végrehajtásához kapcsolódó kiadások részösszege | 157 362 |

Becsült költség összesen | 3 934 055 |

EGAA-hozzájárulás (az összköltségek 65 %-a) | 2 557 135 |

27. Hollandia megerősíti, hogy a fent leírt intézkedések kiegészítik a strukturális alapok által finanszírozott intézkedéseket. A holland hatóságok jelezték, hogy az elbocsátott munkavállalók jogosultak lehetnek két, kimondottan az ikt-ágazatban dolgozók számára szervezett, az ESZA által támogatott projektben[7] való részvételre. Hollandia megvalósította a szükséges mechanizmusokat az EGAA-ból és egyéb uniós pénzügyi eszközökből származó kettős finanszírozás kockázatának elkerülésére.

Az érintett munkavállalóknak nyújtott személyre szabott szolgáltatások kezdetének tényleges vagy tervezett időpontja(i)

28. Hollandia 2009. május 1-jén kezdte meg az EGAA általi társfinanszírozásra javasolt, összehangolt csomag keretében a személyre szabott szolgáltatások nyújtását az érintett munkavállalóknak. Ez az időpont tekintendő tehát az EGAA-ból nyújtandó valamennyi támogatásra való jogosultság kezdetének.

A szociális partnerekkel folytatott konzultáció során követett eljárások

29. Hollandia jelezte, hogy mindkét vállalat teljesítette azt a kötelezettséget, hogy 30 főt meghaladó csoportos létszámleépítés esetén a szociális partnerekkel konzultálva szociális tervet kell kidolgozni. A munkaadók és a munkavállalók képviselőiből álló CA-ICT központ fontos szerepet játszott az intézkedések előkészítésében.

30. A holland hatóságok megerősítették, hogy a nemzeti és uniós jogszabályokban a csoportos létszámleépítések vonatkozásában előírt követelményeknek eleget tettek.

Tájékoztatás a nemzeti jog alapján vagy kollektív szerződések értelmében kötelezően végrehajtandó intézkedésekről

31. Az 1927/2006/EK rendelet 6. cikkében foglalt kritériumok tekintetében a holland hatóságok kérelmükben:

32. megerősítették, hogy az EGAA-ból származó pénzügyi hozzájárulás nem helyettesíti azokat az intézkedéseket, amelyek meghozatala a nemzeti jog vagy kollektív szerződések alapján a vállalatok felelőssége;

33. bizonyították, hogy az intézkedések az egyes munkavállalóknak nyújtanak segítséget, és nem vállalatok vagy ágazatok szerkezetátalakítására irányulnak;

34. megerősítették, hogy a fent említett támogatható intézkedésekre más uniós pénzügyi eszközből nem folyósítanak támogatást.

Irányítási és ellenőrzési rendszerek

35. Hollandia értesítette a Bizottságot, hogy a pénzügyi hozzájárulást ugyanazok a szervek fogják irányítani és ellenőrizni, amelyek az Európai Szociális Alap (ESZA) finanszírozását irányítják és ellenőrzik Hollandiában.

Finanszírozás

36. Hollandia kérelme alapján az összehangolt, személyre szabott szolgáltatási csomaghoz javasolt EGAA-hozzájárulás 2 557 135 EUR, amely az összköltség 65 %-át teszi ki. A Bizottság által az alap terhére javasolt forrásallokáció a Hollandia által szolgáltatott információkon alapul.

37. Figyelembe véve az EGAA-ból folyósítható pénzügyi hozzájárulásnak az 1927/2006/EK rendelet 10. cikkének (1) bekezdése szerint meghatározott maximális összegét, továbbá az előirányzatok átcsoportosításához megállapított mozgásteret, a Bizottság azt javasolja, hogy a fent említett teljes összeget folyósítsák az EGAA-ból; az összeg a pénzügyi keret 1a. fejezetében különítendő el.

38. A javasolt pénzügyi hozzájárulás összege lehetővé teszi, hogy – az 1927/2006/EK rendelet 12. cikkének (6) bekezdésében szereplő előírás szerint – az év utolsó négy hónapjában az EGAA-ra elkülönített éves maximális összeg több mint 25 %-a továbbra is rendelkezésre álljon támogatások kifizetésére.

39. Az EGAA-ból történő forrásallokációra tett javaslat révén a Bizottság a 2006. május 17-i intézményközi megállapodás 28. pontjának megfelelően kezdeményezi az egyszerűsített háromoldalú eljárást, hogy az EGAA igénybevételének szükségességét és az igényelt összegeket illetően biztosítsa a költségvetési hatóság két ágának egyetértését. A Bizottság felkéri a költségvetési hatóság két ága közül azt, amelyik a megfelelő politikai szinten előbb jut egyetértésre az igénybevételre irányuló javaslattervezet ügyében, hogy szándékáról értesítse a másik ágat és a Bizottságot. A költségvetési hatóság bármelyik ágának elutasító véleménye esetén hivatalos háromoldalú egyeztetést kell kezdeményezni.

40. A Bizottság a 2010. évi költségvetés kötelezettségvállalási és kifizetési előirányzataiba irányuló külön átcsoportosítási kérelmet nyújt be a 2006. május 17-i intézményközi megállapodás 28. pontjának megfelelően.

A kifizetési előirányzatok forrása

41. A végrehajtás jelenlegi fázisában előrelátható, hogy a 01.0404 („Versenyképességi és innovációs keretprogram – Vállalkozási és innovációs program”) költségvetési tétel keretében 2010-re rendelkezésre álló kifizetési előirányzatokat idén nem használják fel teljes mértékben.

42. Az említett költségvetési tételbe tartoznak a kkv-k pénzügyi forrásokhoz való hozzáférésének megkönnyítésére szolgáló program pénzügyi eszközének a végrehajtásához kapcsolódó kiadások. Az Európai Beruházási Alap által kezelt vagyonkezelői számlákra történő átutalások és a kedvezményezetteknek történő kifizetések között van némi időbeli eltolódás. A pénzügyi válság jelentős hatással van a 2010. évi kifizetésekkel kapcsolatos előrejelzésekre. Emiatt – a várható kifizetéseket figyelembe véve – felülvizsgálták a kifizetési előirányzatok számítási módszerét annak érdekében, hogy elkerüljék a túlzott többletet a vagyonkezelői számlákon. Ennélfogva 2 557 135 EUR átcsoportosítható.

Javaslat:

AZ EURÓPAI PARLAMENT ÉS A TANÁCS HATÁROZATA

az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről és a pénzgazdálkodás hatékonyságáról és eredményességéről szóló, 2010. május 17-i intézményközi megállapodás 28. pontja alapján történő igénybevételéről (Hollandia „EGF/2010/012 NL/Noord Holland ICT” referenciaszámú kérelme)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Unió működéséről szóló szerződésre,

tekintettel az Európai Parlament, a Tanács és a Bizottság között létrejött, a költségvetési fegyelemről és a pénzgazdálkodás hatékonyságáról és eredményességéről szóló, 2006. május 17-i intézményközi megállapodásra[8] és különösen annak 28. pontjára,

tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre[9] és különösen annak 12. cikkének (3) bekezdésére,

tekintettel az Európai Bizottság javaslatára[10],

mivel:

(1) Az Európai Globalizációs Alkalmazkodási Alapot (a továbbiakban: EGAA) azzal a céllal hozták létre, hogy kiegészítő támogatást nyújtson azoknak az elbocsátott munkavállalóknak, akik a globalizáció hatására a világkereskedelemben bekövetkezett fő strukturális változások következtében veszítették el munkájukat, és segítse őket a munkaerőpiacra történő ismételt beilleszkedésben.

(2) A 2009. május 1-je után benyújtott kérelmek tekintetében az EGAA hatálya kibővült az olyan munkavállalók támogatásával, akik közvetlenül a pénzügyi és gazdasági világválság miatt veszítették el állásukat.

(3) A 2006. május 17-i intézményközi megállapodás az EGAA igénybevételét évi 500 millió EUR felső korlátig engedélyezi.

(4) Hollandia Noord Holland (NL32) NUTS II. szintű régiójában a NACE Rev. 2. rendszer szerinti 46. ágazatban („Nagykereskedelem, kivéve: jármű, motorkerékpár”) működő két vállalatnál történt elbocsátásokra tekintettel 2010. április 8-án az EGAA igénybevétele iránti kérelmet nyújtott be, 2010. augusztus 5-ig pedig további információkkal egészítette ki azt. A kérelem eleget tesz az 1927/2006/EK rendelet 10. cikkében a pénzügyi hozzájárulás meghatározására vonatkozóan megállapított követelményeknek. A Bizottság ezért 2 557 135 EUR rendelkezésre bocsátására tesz javaslatot.

(5) Az EGAA-t tehát igénybe kell venni a Hollandia által benyújtott kérelem alapján történő pénzügyi hozzájárulás folyósítása érdekében,

A KÖVETKEZŐKÉPPEN HATÁROZOTT:

1. cikk

Az Európai Unió 2010. évi általános költségvetésének keretein belül az Európai Globalizációs Alkalmazkodási Alapból (EGAA) 2 557 135 EUR összeget vesznek igénybe kötelezettségvállalási és kifizetési előirányzatok formájában.

2. cikk

Ezt a határozatot az Európai Unió Hivatalos Lapjában ki kell hirdetni.

Kelt Brüsszelben, […]-án/-én.

az Európai Parlament részéről a Tanács részéről

az elnök az elnök

[1] HL C 139., 2006.6.14., 1. o.

[2] HL L 406., 2006.12.30., 1. o.

[3] Az Európai Parlament és a Tanács 2006. december 20-i 1893/2006/EK rendelete a gazdasági tevékenységek statisztikai osztályozása NACE Rev. 2. rendszerének létrehozásáról és a 3037/90/EGK tanácsi rendelet, valamint egyes meghatározott statisztikai területekre vonatkozó EK-rendeletek módosításáról (HL L 393., 2006.12.30., 1. o.).

[4] Az 1927/2006/EK rendelet 3. cikkének harmadik bekezdése szerint.

[5] http://www.ict-barometer.nl.

[6] http://www.oecd.org.

[7] 2008ESFN226 (a projekt időtartama: 2009.04.01-jétől 2010.03.31-ig) és 2008ESFB295 (a projekt időtartama: 2009.11.01-jétől 2010.10.31-ig)

[8] HL C 139., 2006.6.14., 1. o.

[9] HL L 406., 2006.12.30., 1. o.

[10] HL C […], […], […]. o.